អ្នក​វិភាគ​នយោបាយ​និយាយ​ថា​ការ​ព្រួយ​កង្វល់​របស់​យោធា​ថៃ​បញ្ឆេះ​ឲ្យ​មាន​ជម្លោះ​ជាមួយ​កម្ពុជា
ការ​ប្រយុទ្ធ​តាម​បណ្តោយ​​​ព្រំដែន​កម្ពុជា​-​ថៃ​​ក្នុង​​អស់​រយៈ​ពេល​បី-បួន​ថ្ងៃ​​ថ្មីៗ​នេះ​​បាន​ធ្វើ​ឲ្យ​មនុស្ស​យ៉ាង​​តិច​១២​នាក់​ស្លាប់។
ការប្រយុទ្ធបានបន្តនៅតាមបណ្តោយព្រំដែនកម្ពុជានិងថៃបន្ទាប់ពីការប៉ះទង្គិចគ្នាអស់រយៈពេលបី-បួនថ្ងៃដែលបានធ្វើឲ្យមនុស្សយ៉ាងតិច១២នាក់ស្លាប់។ រដ្ឋមន្រ្តីក្រសួងការបរទេសឥណ្ឌូណេស៊ីបានលប់ចោលដំណើរបំពេញទស្សនកិច្ចដើម្បីព្យាយាមធ្វើការសម្របសម្រួលដើម្បីបញ្ចប់ជម្លោះនោះ។ អ្នកវិភាគនយោបាយថៃខ្លះនិយាយថាយោធារបស់ប្រទេសនោះ ដែលមានការព្រួយបារម្ភអំពីការបោះឆ្នោតនាពេលខាងមុខនោះអាចជំរុញឲ្យរដ្ឋាភិបាលច្រានចោលកិច្ចខិតខំប្រឹងប្រែងធ្វើឲ្យមានសន្តិភាពរបស់អន្តរជាតិ។ ការប្រយុទ្ធគ្នាម្តងៗនៅតាមបណ្តោយព្រំដែនកម្ពុជាថៃបានបន្តកាលពីយប់ថ្ងៃច័ន្ទដោយមានសេចក្តីរាយការណ៍ពីការបាញ់តបតគ្នាហើយនឹងការផ្ទុះយ៉ាងខ្លាំង។ កងទ័ពទាំងពីរបានបាញ់តបតគ្នាដោយកាំភ្លើងធំហើយនឹងកាំភ្លើងដៃអស់រយៈពេល៤ថ្ងៃកន្លងមកហើយនៅជិតប្រាសាទនានានៅក្នុងដែនដីមានជម្លោះ។ ព្រំដែននៅក្នុងតំបន់នោះមិនដែលត្រូវបានកំណត់ច្បាស់លាស់ទេ។ ភាគីនិមួយៗចោទប្រកាន់គ្នាទៅវិញទៅមកពីការបាញ់មុន។ លោក Marty Natalegawa រដ្ឋមន្រ្តីក្រសួងការបរទេសឥណ្ឌូណេស៊ីបានលប់ចោលផែនការបំពេញទស្សនកិច្ចនៅរាជធានីភ្នំពេញនិងបាងកកកាលពីថ្ងៃច័ន្ទដើម្បីពិភាក្សារកមធ្យោបាយបញ្ចប់ការប្រយុទ្ធនៅតាមព្រំដែនដែលបានផ្ទុះឡើងកាលពីខែកុម្ភៈហើយបានធ្វើឲ្យមនុស្សជាង២០នាក់ស្លាប់។ អ្នកវិភាគនយោបាយខ្លះនិយាយថាយោធាថៃប្រហែលជាបានជំរុញរដ្ឋាភិបាលឲ្យចេញពីកិច្ចខិតខំប្រឹងប្រែងរបស់ប្រទេសឥណ្ឌូណេស៊ីក្នុងការសម្របសម្រួលជម្លោះនេះ។ ពួកគេនិយាយថាមេបញ្ជាការយោធាកំពុងប្រកាន់ជំហរកាន់តែខ្លាំងឡើងមុនពេលការបោះឆ្នោតជាតិដែលគេរំពឹងថានឹងធ្វើឡើងមិនហួសពីខែកក្កដានេះ។ លោក Pavin Chachavalpongpun នៅវិទ្យាស្ថានការសិក្សាតំបន់អាស៊ីអាគ្នេយ៍ក្នុងប្រទេសសឹង្ហបូរី។ លោកមានប្រសាសន៍ថា យោធាថៃមិនចង់ឃើញមានការបោះឆ្នោត ដោយសារការភ័យខ្លាចថាសម្ព័ន្ធមិត្តរបស់អតីតនាយករដ្ឋមន្រ្តី ថាក់ស៊ីន ស៊ីណាវ៉ាត (Thaksin Shinawatra) អាចវិលត្រឡប់មកកាន់អំណាចវិញហើយនឹងរុះរើរចនាសម្ព័ន្ធបញ្ជាការកងទ័ព។ «ដូច្នេះខ្ញុំគិតថា ហាក់ដូចជាមានចេតនាខ្លះសម្រាប់មនុស្សនៅក្នុងយោធាដែលចង់ប្រើប្រាស់វិបត្តិនៅពេលបច្ចុប្បន្ននេះដែលថៃមានជាមួយកម្ពុជាដើម្បីធ្វើឲ្យត្រឹមត្រូវដល់ការពន្យារពេលឬផ្អាកការបោះឆ្នោតនាពេលខាងមុខ»។ លោក ថាក់ស៊ីន បានត្រូវទម្លាក់ចេញពីអំណាចនៅក្នុងរដ្ឋប្រហារយោធាក្នុងឆ្នាំ២០០៦ហើយពួកអ្នកគាំទ្រលោកបានត្រូវគេដកចេញពីរដ្ឋាភិបាលនិងយោធា។ អ្នកវិភាគនយោបាយជាច្រើននៅក្នុងតំបន់និយាយថា ក្រុមអ្នកកាន់អំណាចជាយូរមកហើយក្នុងទីក្រុងបាងកកហើយនឹងពួកយោធា គិតថាពួកគេរងការគំរាមកំហែងពីប្រជាប្រិយភាពរបស់លោក ថាក់ស៊ីន។ ពួកអ្នករិះគន់របស់លោកចាត់ទុកមហាសេដ្ឋីទូរគមនាគមន៍រូបនេះថាជាជនពុករលួយនិងផ្តាច់ការ ក៏ប៉ុន្តែលោកត្រូវបានទទួលការស្រឡាញ់ពីវណ្ណៈកម្មករនិងអ្នកស្រុកតំបន់ដាច់ស្រយាលដែលបានបោះឆ្នោតជ្រើសរើសលោកពីរដង។ លោក ថាក់ស៊ីន រស់នៅនិរទេសខ្លួនដើម្បីជៀសពីការចោទប្រកាន់អំពើពុករលួយ ក៏ប៉ុន្តែពួកអ្នកគាំទ្ររបស់លោកចង់ឲ្យលោកវិលត្រឡប់មកកាន់អំណាចវិញ។ ការស្ទង់មតិបង្ហាញថាការបោះឆ្នោតនឹងមានការប្រកិតគ្នារវាងគណបក្សភឿថៃដែលជាសម្ព័ន្ធមិត្តជាមួយលោក ថាក់ស៊ីន ហើយនឹងគណបក្សប្រជាធិបតេយ្យដែលជាគណបក្សកំពុងកាន់អំណាចរបស់នាយករដ្ឋមន្រ្តី Abhisit Vejjajiva។ លោក ខាល ថេយ័រ (Carl Thayer) ជាសាស្ត្រាចារ្យមុខវិជ្ជានយោបាយតំបន់អាស៊ីអាគ្នេយ៍នៅសាកលវិទ្យាល័យញូវសៅថ៍វេលស៍ (New South Wales) នៃប្រទេសអូស្រ្តាលី។ លោកមានប្រសាសន៍ថា ការភ័យខ្លាចនៃការផ្លាស់ប្តូរមេដឹកនាំរបស់ពួកយោធា បាននាំឲ្យខ្លួនគាបសង្កត់រដ្ឋាភិបាលឲ្យលប់ចោលកិច្ចព្រមព្រៀងដែលអនុញ្ញាតិឲ្យមានអ្នកសង្កេតការណ៍ឥណ្ឌូណេស៊ីនៅតាមព្រំដែន។ «បើនិយាយម៉្យាងទៀត ការត្រួតត្រារបស់រដ្ឋាភិបាលស៊ីវិលលើពួកយោធាស្ទើរ តែមិនមានទាល់តែសោះ។ ពួកគេមិនស្ថិតនៅក្រោមការត្រួតត្រារបស់នរណាទេហើយពួកគេកំពុងប្រតិបត្តិការតាមរបៀបខ្លួនឯងហើយប្រហែលការពារខ្លួនឯង ពីព្រោះចេញពីទស្សនៈរបស់គេ ការបោះឆ្នោតធ្វើឲ្យមានគ្រោះថ្នាក់យ៉ាងខ្លាំងចំពោះពួកគេប្រសិនបើការបោះឆ្នោតនោះប្រព្រឹត្តទៅមិនដូចអ្វីដែលពួកគេចង់បាននោះ»។ លោក Werachon Sukondhapatipak ជាអ្នកនាំពាក្យយោធាថៃ។ លោកបានច្រានចោលការចោទប្រកាន់នេះ ហើយថា ស្ថានភាពព្រំដែនមិនមានទាក់ទិននឹងយោបាយទេ។ «ចំពោះយោធាថៃ យើងប្រាកដនឹងមិនប្រើប្រាស់ដែនដី នឹងមិនប្រើប្រាស់សុវត្ថិភាពនិងសន្តិសុខរបស់ប្រទេសនិងប្រជាពលរដ្ឋជាមួយនឹងនយោបាយទេ។ យើងនឹងមិនធ្វើឲ្យបញ្ហាទាំងពីរនេះជាប់ទាក់ទិនគ្នាឬនៅជាមួយគ្នាទេ»។ គណបក្សប្រឆាំងនិងអ្នកវិភាគនយោបាយខ្លះនិយាយថា យោធាថៃអាចប្រើប្រាស់ការប្រយុទ្ធជាមួយកម្ពុជាជាលេសដើម្បីរឹបអូសអំណាច។ ថៃមានរដ្ឋប្រហារឬការប៉ុនប៉ងធ្វើរដ្ឋប្រហារចំនួន១៨ដងមកហើយចាប់តាំងពីឆ្នាំ១៩៣២មក។ ទោះជាយ៉ាងណាក៏ដោយ មេបញ្ជាការយោធាបដិសេធថាពួកគេនឹងមិនធ្វើរដ្ឋប្រហារម្តងទៀតទេ។ ទោះបីមានការធានាអះអាងជាសាធារណៈក៏ដោយ ការផ្តាច់ការផ្សាយទូរទស្សន៍អស់រយៈពេលបីបួនម៉ោងកាលពីសប្តាហ៍មុន បាននាំឲ្យមនុស្សជាច្រើននៅក្នុងប្រទេសថៃមានការភ័យខ្លាចថារដ្ឋប្រហារបានកើតមាន។ បន្តិចក្រោយមក ស្ថានីយ៍ទូរទស្សន៍បានច្រានចោលថាការបារម្ភនេះ ដោយថាវាជាបញ្ហាបច្ចេកទេស៕ ប្រែសម្រួលដោយ ជឹង ប៉ូជីន